壽立齋
作者：王柏
朝代：宋

paragraphs: 思泉種德懋，后皇命淳美。
髧髦傳正學，一念不妄起。
真固滿腔仁，兢兢日增累。
甲子正一周，龐眉追甪綺。
年年三月初，南極何煒煒。
預酌長生尊，家慶合庭鯉。
今歲南極光，一照千餘里。
我有百靈丹，遠寄螺江邊。
殷勤爲子壽，角亢光芒寒。
一丸當一歲，送以華池泉。
初進雙目清，再進華顛玄。
三進毛骨換，四進還童顔。
五進志氣神，六七八進生羽翰。
進進誠不已，俯拍洪崖肩。
不須駕黄鵠，炯炯天地之方圓。
只恐獨立無與侶，不如歸來歲寒之下相周旋。